Vrede ís dus moontlik. Dis 'n vrug van die Gees en 'n gawe van God. Ons kan dit nooit self uitdink, skep of in standhou nie. Dit is iets wat diep binne ons, deur die werking van die Heilige Gees, sy ontstaan het. Dit omvorm ons hart en ons gedagtes en vind uiting in die alledaagse dinge van die lewe: die politiek, ekonomie en buurmanskap. Die vrede van God is die sinvolle samehang van alle dinge voor God, die herstel en groei van verhoudinge, van mens tot God, mens tot mens, mens tot homself en mens tot die natuur. In die vrede van God kom alle dinge tot rus, nie in die sin van niksdoen nie, maar in die sin dat dit hul Godbedoelde vervulling bereik. Vrede is 'n ander woord vir sin van die lewe.